இந்த வேலை செய்ய தகுதியான ஆட்கள் கிடைக்கவில்லை என தொழில் நிறுவனங்கள் விரக்தியுடன் கூறுவதை மெய்ப்பிக்கும் வேலைவாய்ப்பு விளம்பரங்கள் மற்றும்	புள்ளி விபரங்கள்... இதில் எது உண்மை? அதிகப்படியாக கிடைக்கும் பணியாளர்களா?	பணியாளர் கிடைக்காமல் துவண்டு கிடக்கும் தொழில் நிறுவனங்களா? ஒரு புறம் விவசாயப் பணிகளுக்கு	ஏற்ற கூலிகள் மற்றும் வாய்ப்புகள் கிடைக்காததால் மகாத்மாகாந்தி ஊரக வேலைவாய்ப்பு	மூலம் ஆண்டில் பாதி நாட்களுக்கு உத்தரவாதப்பணி. மற்றொரு புறம், விவசாயம் என்பது நடைமுறை சாத்தியமில்லாத ஒரு தொழிலாக மாறிப்போய் விவசாயிகள் நலிந்து, நிலங்களை பிளாட்டுகள் போட்டு விற்கும் பரிதாப நிலை உள்ளது.ஆட்கள் பற்றாக்குறையினால் பல மடங்கு ஏறிப்போன சம்பளம், அதனால் தொழில்கள் லாபகரமற்று நசிந்து போய், இழுத்து மூடப்படும் தொழில் நிறுவனங்கள். மறுபக்கம் மிகக்குறைந்த கூலிக்கு/சொற்ப சம்பளத்துக்கு ஏறக் குறைய கொத்தடிமைகளாக வாழும் தொழிலாளர்கள். இந்நிலைமைக்கு என்ன காரணம்? என்ன நடக்கிறது அவ்வப்போது இயற்கைச் சீற்றங்கள், வறட்சி, பொருளாதார மந்தநிலை போன்றவை வந்து போனாலும், பணியாளர்கள் தேவைக்கும், இருப்புக்கும் இடையே உள்ள இடைெவளி மிகச்சாதாரணமானதல்ல என்பதை மத்திய மாநில அரசுகள், பலதுறை வல்லுனர்கள் அறியாமல் இல்லை.இந்தியா, உலகின் பொருளாதார வல்லரசுகளுள் ஒன்று. நம் இளைஞர்களின் திறமையை பயன்படுத்திக் கொள்ளுமாறு உலக நாடுகள் அனைத்திலும் வேண்டு கோள் விடுத்து வருகிறோம். ஆயினும் பல கோடி உள்நாட்டு வேலை வாய்ப்புகள் தற்போதும் நிரப்பப்படாமல் உள்ளன. அதே நேரம் நாட்டில் பல கோடி மக்கள் வேலையின்றியும் உள்ளனர்.